b'\n_START_ARTICLE_\nLei\xc5\xa1manioz\xc4\x97\n_START_SECTION_\nPrie\xc5\xbeastys ir diagnoz\xc4\x97\n_START_PARAGRAPH_\n\xc5\xbdmon\xc4\x97ms infekcij\xc4\x85 gali sukelti daugiau nei 20 Leishmania gen\xc4\x8di\xc5\xb3 parazitai. Rizikos veiksniai: skurdas, malnutricija (i\xc5\xa1sekimas d\xc4\x97l badavimo), deforestacija (mi\xc5\xa1k\xc5\xb3 naikinimas), urbanizacija ir kt. Vis\xc5\xb3 trij\xc5\xb3 form\xc5\xb3 lig\xc4\x85 galima diagnozuoti stebint parazitus mikroskopu. Papildoma vidaus organ\xc5\xb3 formos ligos diagnostikos priemon\xc4\x97\xc2\xa0\xe2\x80\x93 kraujo tyrimai.\n_START_SECTION_\nProfilaktika ir gydymas\n_START_PARAGRAPH_\nI\xc5\xa1 dalies lei\xc5\xa1manioz\xc4\x97s galima i\xc5\xa1vengti miegant po tinklu, apdorotu insekticidais. Kitos priemon\xc4\x97s\xc2\xa0\xe2\x80\x93 pur\xc5\xa1kiamieji insekticidai, naikinantys moskitus, ir u\xc5\xbesikr\xc4\x97tusi\xc5\xb3j\xc5\xb3 gydymas, siekiant i\xc5\xa1vengti ligos plitimo. Kokio gydymo reikia, nusprend\xc5\xbeiama atsi\xc5\xbevelgiant \xc4\xaf u\xc5\xbesikr\xc4\x97timo vietov\xc4\x99, lei\xc5\xa1manij\xc5\xb3 gent\xc4\xaf ir ligos form\xc4\x85. Vidaus organ\xc5\xb3 lei\xc5\xa1manioz\xc4\x97 gali b\xc5\xabti gydoma vaistais su \xc5\xa1iomis veikliosiomis med\xc5\xbeiagomis: lipidin\xc4\x97s formos amfotericinu B kartu su penkiavalen\xc4\x8dio stibio preparatais ir paramomicinu, bei miltefozinu. Odos formos ligai gydyti gali b\xc5\xabti skiriama paromomicino, flukonazolo arba pentamidino.\n_START_SECTION_\nEpidemiologija\n_START_PARAGRAPH_\n\xc5\xa0iuo metu liga u\xc5\xbesikr\xc4\x97t\xc4\x99 apie 12 milijon\xc5\xb3 \xc5\xbemoni\xc5\xb3 ma\xc5\xbedaug 98 kra\xc5\xa1tuose. Kasmet nustatoma apie 2 milijonus nauj\xc5\xb3 atvej\xc5\xb3, o 20\xe2\x80\x9350 t\xc5\xabkstan\xc4\x8di\xc5\xb3 \xc5\xbemoni\xc5\xb3 per metus nuo \xc5\xa1ios ligos mir\xc5\xa1ta. Azijos, Afrikos, Piet\xc5\xb3 bei Centrin\xc4\x97s Amerik\xc5\xb3 bei Piet\xc5\xb3 Europos regionuose, kur liga pasitaiko da\xc5\xbenai, gyvena ma\xc5\xbedaug 200\xc2\xa0milijon\xc5\xb3 \xc5\xbemoni\xc5\xb3. Pasaulio sveikatos organizacija gavo nuolaid\xc5\xb3 tam tikriems medikamentams, skirtiems \xc5\xa1iai ligai gydyti. Liga gali susirgti \xc4\xafvair\xc5\xabs kiti gyv\xc5\xabnai, \xc4\xafskaitant \xc5\xa1unis ir grau\xc5\xbeikus.'